廣津倉檢視斛斗
作者：孔武仲
朝代：宋

paragraphs: 長渠西來擬天漢，千里清陰緑楊岸。
高墉傑屋如屯雲，碧瓦參差插天半。
小樓三尺偷晨光，山低堆積白與黄。
千艘一卸須臾了，江湖極目來帆檣。
國家稅法擬前古，還以養人非自富。
連雲習射皆貔貅，月禀太倉急風雨。
歳深敝積如鼠穴，檢視之官緣此設。
我初受牒頗激昂，匹馬朝朝踏殘月。
千籌簇簇來如林，袍鞾兀坐清槐陰。
秋毫増損必拘送，莫怨小官持法深。
吾槩視此平如水，運量四海亦如此。
今朝且佐大司農，他時敢獻明天子。